कार बनाने वाली देश की सबसे बड़ी कंपनी मारुति सुजूकी अपनी रफ्तार और बढ़ाना चाहती है। कंपनी इस साल उच्च वृद्धि हासिल करने के साथ ही अगले साल भी घरेलू बाजार में दो अंकों में वृद्धि दर्ज करने के लिए अपनी आक्रामक रणनीति की रूपरेखा तैयार कर रही है। बलेनो और ब्रेजा के दमदार प्रदर्शन के बल पर कंपनी घरेलू बाजार में करीब 11 फीसदी वृद्धि के साथ वित्त वर्ष 2017 को अलविदा करने के लिए तैयार है। घरेलू वाहन बाजार में करीब 47 फीसदी बाजार हिस्सेदारी हासिल करने वाली कंपनी की उत्पादन क्षमता को उस समय बल मिला जब पिछले महीने उसकी मूल कंपनी सुजूकी ने अपने गुजरात संयंत्र का परिचालन शुरू किया। कंपनी के प्रबंध निदेशक केनिचि आयुकावा ने कहा, 'बलेनो और ब्रेजा जैसे हमारे हालिया मॉडलों का प्रदर्शन काफी अच्छा रहा है। नेक्सा सहित हमारा नेटवर्क काफी अच्छा है और वह बढ़ रहा है। गुजरात संयंत्र से कारों की उपलब्धता बढ़ाने में मदद मिलेगी। साल 2020 तक 20 लाख वाहनों की बिक्री के हमारे मध्यावधि लक्ष्य के संदर्भ में वित्त वर्ष 2018 हमारे लिए एक महत्त्वपूर्ण वर्ष होगा। पिछले चार-पांच वर्षों की तरह अगले साल हम बाजार के मुकाबले बेहतर प्रदर्शन करना चाहते हैं।' मारुति ने वित्त वर्ष 2018 में दो नए मॉडल उतारने की योजना बनाई है। साथ ही कंपनी दो वर्तमान मॉडलों को नए रंगरूप में भी उतारने की तैयारी कर रही है। वर्तमान मॉडलों की मांग बरकरार रहने और नए मॉडलों को उतारे जाने से कंपनी अगले साल दो अंकों में वृद्धि दर्ज कर सकती है। वित्त वर्ष 2018 के आरंभ में कंपनी के पास 1 लाख से अधिक बलेनो और ब्रेजा की लंबित डिलिवरी होगी। अगले साल नए मॉडलों को बाजार में उतारे जाने से की बिक्री बढ़ेगी और उसका सर्विस नेटवर्क में भी विस्तार होगा। कंपनी वित्त वर्ष 2018 में 300 नए आउटलेट (सामान्य शोरूम और नेक्सा सहित) स्थापित करने की भी योजना बना रही है। इसके अलावा ट्रू वैल्यू का भी विस्तार करेगी जो पुरानी कारों की बिक्री के लिए उसका नेटवर्क है। इससे ग्राहकों को पुरानी कारों को बदलकर नई कार खरीदने में मदद मिलती है। मुनाफे के लिहाज से वित्त वर्ष 2017 कंपनी के लिए ऐतिहासिक तौर पर बेहतरीन वर्ष सबित होने जा रहा है। अप्रैल से दिसंबर की अवधि में कंपनी का मुनाफा 45 फीसदी बढ़कर 5,628 करोड़ रुपये हो गया। नोमुरा और आईसीआईसीआई के विश्लेषकों ने मारुति सुजूकी के शेयर को 'बाई' रेटिंग दी है जो फरवरी के आरंभ में 6,230 रुपये पर अपनी सर्वकालिक ऊंचाई पर था। नोमुरा ने अपनी हालिया रिपोर्ट में 31 मार्च 2018 को समाप्त तीन वर्ष के दौरान कंपनी की घरेलू बिक्री में 31 फीसदी की सीएजीआर का अनुमान व्यक्त किया है। वित्त वर्ष 2016 में कंपनी की बिक्री में 11.5 फीसदी की वृद्धि हुई थी जबकि वित्त वर्ष 2017 की अप्रैल से फरवरी की अवधि में यह आंकड़ा 11 फीसदी रहा।
वृद्धि की रफ्तार बढ़ाएगी मारुति
Maruti Suzuki, the country's largest carmaker by market share of about 47%, is all set to bid adieu to its production capacity in FY17 with a strong performance of Baleno and Brezza in terms of our mid-term target of 45 million units sold by 2020.
Maruti to accelerate growth